10. การควบคุมภายใน

คณะกรรมการบริษัท และคณะกรรมการตรวจสอบเป็นผู้ตรวจสอบระบบการควบคุมภายในเรื่องต่างๆ
เช่นระบบการบริหารด้านการเงิน เปรียบเทียบผลการดำเนินงานของบริษัทกับกลยุทธ์และเป้าหมาย
การปฏิบัติให้สอดคล้องกับกฎหมายและระเบียบ
โดยบริษัทมีหน่วยงานตรวจสอบภายในที่จะทำการทดสอบความถูกต้องของข้อมูลรวมถึงการดูแลการเก็บรักษาและการใช้งานทรัพย์สิน
ประเมินความเพียงพอและประสิทธิภาพของระบบควบคุมภายในของระบบงานต่างๆ
พร้อมด้วยการวางแผนการตรวจสอบและติดตามให้มีการปฎิบัติตามแผนโดยมีจุดประสงค์เพื่อให้การดำเนินงานของบริษัทมีประสิทธิภาพและประสิทธิผล
นอกจากนี้
บริษัทได้จัดให้มีหน่วยงานตรวจสอบภายในเพื่อควบคุมความเสี่ยงทั้งในระดับองค์กรและระดับหน่วยงาน

คณะกรรมการบริษัท เป็นผู้รับผิดชอบเกี่ยวกับงบการเงิน
สารสนเทศทางการเงินของบริษัทและบริษัทย่อยและการรายงานทางการเงินในรายงานประจำปี
งบการเงินของบริษัทจะได้รับการตรวจสอบจากผู้สอบบัญชีว่าถูกต้องตามที่ควรในสาระสำคัญตามมาตรฐานบัญชีที่เป็นที่ยอมรับในประเทศไทย
มีการเปิดเผยข้อมูลที่สำคัญและเพียงพอในงบการเงินและหมายเหตุประกอบงบการเงินในรายงานประจำปีของบริษัท
ด้วย

คณะกรรมการบริษัท
ยังมีความรับผิดชอบในการจัดรักษาไว้ซึ่งระบบภายในที่มีประสิทธิภาพเพื่อสร้างความมั่นใจอย่างมีเหตุผลในส่วนที่เกี่ยวกับงบการเงินว่ามีการบันทึกข้อมูลอย่างถูกต้องและสมบูรณ์
มีการดูแลการเก็บรักษาและการใช้งานของทรัพย์สิน
และเพื่อเป็นการป้องกันการปฏิบัติโดยมิชอบหรือทุจริตใดๆในธุรกิจ ทางคณะกรรมการบริษัท
จึงได้แต่งตั้งคณะกรรมการตรวจสอบซึ่งประกอบด้วยกรรมการอิสระจำนวน 3 ท่าน
เพื่อให้ควบคุมดูแลให้บริษัทมีระบบรายงานทางการเงินและระบบการตรวจสอบที่มีประสิทธิภาพ

คณะกรรมการตรวจสอบได้ให้ความเห็นต่อการดำเนินงานของบริษัทในปีที่ผ่านมาว่ามีระบบการควบคุมภายในที่เหมาะสมและเพียงพอแล้ว
ดังรายละเอียดในหัวข้อ รายงานกรรมการตรวจสอบ

รายงานของคณะกรรมการตรวจสอบ

เรียน ท่านผู้ถือหุ้น

ในรอบปี พ.ศ. 2549
คณะกรรมการตรวจสอบอันมีภาระหน้าที่ตามข้อกำหนดและความรับผิดชอบเพื่อการกำกับดูแลตรวจสอบที่ประกอบด้วยกรรมการซึ่งมิได้มีหน้าที่บริหารบริษัทและกรรมการอิสระรวม
3 ท่าน ได้ประชุมร่วมกับคณะผู้สอบบัญชีรับอนุญาต, ผู้ตรวจสอบภายใน,
เจ้าหน้าที่ฝ่ายบัญชีและการเงิน และผู้บริหารของบริษัทฯ รวมทั้งสิ้น 4 ครั้ง

คณะกรรมการตรวจสอบได้พิจารณาสอบทานงบบัญชีการเงินเป็นรายไตรมาส
และงบการเงินรวมประจำปี พ.ศ. 2549
ร่วมกับคณะผู้สอบบัญชีรับอนุญาตในประเด็นที่เป็นสาระสำคัญเกี่ยวกับรายงานทางการเงินและการปฏิบัติตามข้อกำหนดและกฎหมายที่เกี่ยวข้องเพื่อความถูกต้องเชื่อถือได้ตามหลักการบัญชีอันเป็นที่รับรองและมีข้อมูลเปิดเผยที่เหมาะสมเพียงพอ
พร้อมทั้งรับฟังข้อเสนอแนะต่างๆ อันเป็นประโยชน์จากผู้สอบบัญชีรับอนุญาต

ในด้านการตรวจสอบภายในนั้นได้พิจารณารายงานการตรวจสอบภายในและการติดตามวัดผลที่ได้ดำเนินตามแผนการตรวจสอบภายในตลอดปี
พ.ศ. 2549
ซึ่งได้พบว่าการตรวจสอบของผู้ตรวจสอบภายในได้ดำเนินไปอย่างต่อเนื่องและเป็นผลให้การควบคุมบริหารกิจการเป็นไปอย่างมีประสิทธิภาพ
และเพื่อให้ข้อมูลต่างๆ จากการตรวจสอบสามารถนำไปใช้เป็นประโยชน์ต่อฝ่ายบริหารฯ
ในการแก้ไขปัญหาต่างๆ
ได้เหมาะสมตามข้อเท็จจริงที่ปรากฏคณะกรรมการตรวจสอบจึงได้นำส่งรายงานการประชุมของคณะกรรมการตรวจสอบทุกครั้งต่อคณะกรรมการบริษัทฯ
เพื่อให้ได้รับทราบอย่างเป็นทางการ

สำหรับการพิจารณาสรรหาผู้สอบบัญชีรับอนุญาตที่เห็นว่ามีคุณสมบัติและค่าตอบแทนที่เหมาะสมสำหรับปี
พ.ศ. 2550 นั้น คณะกรรมการตรวจสอบได้พิจารณาเห็นว่า บริษัท Earnt & Young Corporate
Service Ltd. ซึ่งได้เป็นผู้สอบบัญชีรับอนุญาตของบริษัทฯและบริษัทในเครือในปีที่ผ่านมา
เหมาะสมที่จะได้เป็นผู้สอบบัญชีของบริษัทสำหรับปี 2550 ต่อไปอีกวาระหนึ่ง
จึงได้นำเสนอความเห็นนี้ต่อคณะกรรมการบริษัทฯ
เพื่อดำเนินการขออนุมัติจากผู้ถือหุ้นในการประชุมใหญ่สามัญประจำปีครั้งต่อไป

ประธาน คณะกรรมการตรวจสอบ

นายแพทย์ทองดี ชัยพานิช

คณะกรรมการตรวจสอบ

พลโท นายแพทย์ สุปรีชา โมกขะเวส

นางอุบล จิระมงคล

12 มีนาคม 2550